b'\n_START_ARTICLE_\nSalmijak\n_START_SECTION_\nNahajali\xc5\xa1\xc4\x8da\n_START_PARAGRAPH_\nZna\xc4\x8dilna oblika salmijaka so inkrustacije, ki so nastale s sublimacijo okrog vulkanskih oddu\xc5\xa1nikov. Njegova nahajali\xc5\xa1\xc4\x8da so v okolici vulkanskih fumarol, skladov guana in \xc5\xbeilah gore\xc4\x8dega premoga. Med spremljajo\xc4\x8de minerale spadajo galun (kalijev aluminijev sulfat), samorodno \xc5\xbeveplo in drugi fumarolni minerali. Pomembna nahajali\xc5\xa1\xc4\x8da salmijaka so v Tad\xc5\xbeikistanu, na Etni, Vezuvu in Stromboliju (Italija) ter v \xc4\x8celjabinsku (Ural, Ruska federacija) in Par\xc3\xadcutinu (Mehika).\n_START_SECTION_\nUporaba\n_START_PARAGRAPH_\nSalmijak se uporablja kot talilo pri spajkanju vitra\xc5\xbe in rafiniranju dragih kovin. V preteklosti se je uporabljal tudi v pekarstvu, ker daje drobnemu pecivu zelo hrustljavo zgradbo. Uporaba salmijaka v ta namen je hitro zamrla, ker so ga potro\xc5\xa1niki zavra\xc4\x8dali. V nekaterih delih Evrope, predvsem v Skandinaviji, se \xc5\xa1e vedno na \xc5\xa1iroko uporablja za proizvodnjo slano sladkih bonbonov z imenom salmiak ali salmiakki. Na Finskem salmiakki raztapljajo v vodki, tako da nastane pija\xc4\x8da z enakim imenom.'